બારડોલી સહિત સુરત જિલ્લામાં મંગળવાર સવારથી જ વરસાદી માહોલ જામ્યો હતો. ભારે થી અતિભારે ગતિએ આખો દિવસ વરસાદ વરસતો રહ્યો હતો. ધોધમાર વરસતા વરસાદને કારણે રસ્તાઓ પરથી પસાર થતાં વાહન ચાલકોને પણ કઈ દેખાઈ નહીં શકતા વાહન ચલાવવામાં મુશ્કેલી પડી હતી. રસ્તાઓ પર પણ ઠેર ઠેર પાણી ભરાય ગયા હતા. સવારે પિકઅવર્સ દરમ્યાન શરૂ થયેલા વરસાદે જનજીવન અસર કરી હતી. સવારે નોકરી ધંધાર્થે જવા નીકળેલા લોકો ભારે વરસાદને કારણે અડધે અટવાય ગયા હતા. સાથે જ વિદ્યાર્થીઓને પણ શાળાએ જવામાં મુશ્કેલી પડી હતી. બારડોલી નગરની વાત કરીએ તો અહી હંમેશાની માફક વરસાદથી લોકોને પરવાર મુશ્કેલી વેઠી પડી હતી. પાલિકાની પ્રીમોંસૂન કામગીરીમાં ઉતારવામાં આવેલી વેઠને કારણે ઠેર ઠેર પાણી ભરાય ગયા હતા. સુરત જિલ્લામાં સૌથી વધુ વરસાદ ચોર્યાસી તાલુકામાં 5.5 ઇંચ પડ્યો હતો. બારડોલીમાં સવારે 6.00થી સાંજે 6.00 વાગ્યા સુધીમાં અઢી ઇંચ પાણી પડ્યું હતું.